**БАШҠОРТОСТАН РЕСПУБЛИКАҺЫ ҒАФУРИ РАЙОНЫ МУНИЦИПАЛЬ РАЙОНЫНЫҢ ЖӘЛИЛ КЕЙЕКБАЕВ ИСЕМЕНДӘГЕ СӘЙЕТБАБА УРТА ДӨЙӨМ БЕЛЕМ БИРЕҮ МӘКТӘБЕ**

|  |  |
| --- | --- |
| **“КИЛЕШЕЛГӘН”****Ғафури районы** **Мәғариф бүлеге етәксеһе****\_\_\_\_\_\_\_\_\_\_\_\_\_\_\_\_ Р. Г. Солтанморатов** **«\_\_\_»\_\_\_\_\_\_\_\_\_\_2021 йыл** | **“РАҪЛАЙЫМ”** **Сәйетбаба урта дөйөм белем** **биреү мәктәбе директоры****\_\_\_\_\_\_\_\_\_\_\_\_\_Р.Ә.Ғәзизова****«\_\_\_\_\_»\_\_\_\_\_\_\_\_\_2021 йыл** |

**ЙӘЙЛӘҮ**

**(профилле сменалар үткәреү өсөн төҙөлгән программа)**

Сәйетбаба урта дөйөм белем биреү мәктәбенең “Йәйләү” программаһы 7-15 йәштәге балаларҙың 21 көнлөк ялын ойоштороу өсөн, 1998 йылда Мәрйәм һәм Гөлнур Бураҡаевалар тарафынан төҙөлөп, Башҡортостан Республикаһының Мәғариф министрлығы тарафынан раҫланған һәм 2016 йылда тулыландырылған һәм камиллаштырылған “Йәйләү” программаһы нигеҙендә төҙөлдө.

**Эш программаһын төҙөнө: Рахманғолова Г.Р.**

**Сәйетбаба – 2021**

**ПРОГРАММАНЫҢ ТӨҘӨЛӨШӨ:**

1. Мәғлүмәт картаһы.

2. Аңлатмалы яҙыу.

3. Йөкмәткеһе. “Йәйләү”ҙең саралар теҙмәһе.

4. Программаны тормошҡа ашырыу механизмдары.

5. Көн тәртибе.

6. Программаның тәьмин ителеше.

7. Өлгәшеләсәк һөҙөмтәләр.

8. Программа тормошҡа ашырыуҙың нәтижәлелеген баһалау критерийҙары.

9. Әҙәбиәт һәм интернет-сығанаҡтар.

10. Программаға ҡушымта.

1. **Программаның мәғлүмәт картаһы**

|  |  |
| --- | --- |
| **Программаның тулы атамаһы** | “Йәйләү” балаларға өҫтәмә белем биреү, рухи һәм физик сәләмәтлектәрен нығытыу йүнәлешендә эшләүсе профилле смена  |
| **Программаны төҙөүсе** | Рахманғолова Гөлназ Рәсүл ҡыҙы |
| **Программаны ғәмәлгә ашырыусы** | Сәйетбаба урта дөйөм белем биреү мәктәбе администрацияһы |
| **Программаны үткәреү урыны** | Сәйетбаба урта дөйөм белем биреү мәктәбе |
| **Юридик адресы** | Башҡортостан Республикаһы, Ғафури районы, Сайетбаба ауылы, Ә.Вәхитов урамы, 31 |
| **Программаның маҡсаты һәм бурыстары** | Баланың тәбиғи һәләтен асыу маҡсатында туған тел мөхите булдырыу, һәр яҡлап үҫешенә йүнәлеш биреү өсөн шарттар тыуҙырыу, сәләмәтлеген нығытыу өсөн – балалар уйындары, спорт ярыштары үткәреү, сәйәхәттәргә алып сығыу, музыка ҡоралдарында уйнап өйрәнеү, туған телдә йырҙар башҡарыу, ырыу тарихы аша үҙ халҡының тарихын өйрәнеү, “Йәйләү” урынлашҡан төбәктәге топонимик атамаларға ҡарата ижад ителгән легендаларҙы өйрәнеү аша үҙ төбәге тарихына ҡыҙыҡһыныу уятыу, халыҡ шәхестәренең, күренекле әһелдәренең тормош һәм ижад юлын өйрәнеү маҡсатында улар исеменә конкурстар үткәреү, ҡыҫҡа ваҡытҡа сәйәхәттәргә алып сығып, тирә-яҡтың үҫемлектәре, ҡош-ҡорто, йәнлек-хайуандары менән таныштырыу һәм туған телдә уларҙың атамаларын өйрәтеү, һәр баланы сәхнәгә сығарыу, мотлаҡ йырлатыу һәм бейетеү.**Бурыстар:**  баланың ҡанына һалынған һәләтен асыу;  балала тыуған төбәккә, тәбиғәткә, илгә ҡарата һөйөү уятыу, тәбиғәтте һаҡлау зарурлығын аңлатыу; музыка ҡоралдарында уйнауҙың рухи сәләмәтлеккә лә, физик сәләмәтлеккә лә ыңғай йоғонто яһауын аңлатыу аша уйнарға өйрәтеү;  бейей һәм йырлай белеүҙең сәхнә өсөн генә түгел, көндәлек тормошта сәләмәт йәшәү шарттарының нигеҙе икәнлеген, рухи сәләмәтлеккә ыңғай йоғонто яһауын аңлатыу һәм бейергә өйрәтеү;  саф һауала, сәләмәтлеккә ыңғай тәьҫир яһарлыҡ шарттарҙа баланың физик һәм рухи ҡиммәттәрен үҫтереүгә, үҙ тәрбиә менән шөғөлләнергә йүнәлеш биреү; баланы үҙе өсөн генә түгел, коллектив (“Йәйләү”ҙә ырыу) өсөн дә, артабан мәктәп, уҡыған һәм эшләгән коллективы өсөн дә йәшәргә, борсолорға, уның мәнфәғәтен күҙәтергә өйрәтеү;  буш ваҡытты дөрөҫ файҙаланырға, ялды ойоштора белергә, беренсел мөһим бурысты үтә мөһим булмағандарынан айырып өйрәте1; бер генә минутты ла бушҡа үткәрмәй, файҙалы маҡсаттарға йүнәлтеп өйрәнеү күнекмәһе булдырыу, баланы үҙ-ара мөғәмәлә итеү, бәхәсләшеү, тапҡыр һәм дөрөҫ яуап биреү күнекмәһе тәрбиәләү;  баланың күңел донъяһына ыңғай тәьҫир итеү; башҡаларҙы аңлау өсөн, үҙеңде уның урынына ҡуйып ҡарарға өйрәтеү. |
| **Программаның төп эш йүнәлештәре** | Программала аҙ ваҡыт эсендә бик күп бурысты тормошҡа ашырыу маҡсаты билдәләнгән, шуның өсөн төрлө йүнәлештәр ҡаралған: белем биреү; рухи-әхлаҡи тәрбиә; спорт-һауыҡтырыу; ижади эшмәкәрлек; илһөйәрлек тойғоһо тәрбиәләү; мәҙәни-тарихи белем биреү һәм ғәмәли башҡарыу; социаль-көнкүреш һабаҡтары. |
|  |  һәр ырыубыҙ тарихы, мәҙәниәте аша башҡорт халҡының тарихын, мәҙәни тарихын, мәҙәниәтен, шәхестәрен, ижадын өйрәнеү; башҡорт балалар уйындарын өйрәнеү; ҡул эштәре оҫталығына өйрәнеү; йыр-бейеү, сәсәнлек, нәфис һүҙ оҫталығына өйрәнеү; топонимик легендалар һәм иҫтәлекле урындар менән танышыу һәм тасуирлай белеү; күренекле кешеләр менән осрашыу; һорау биреп, әңгәмә ҡороп өйрәнеү;ҡурай, ҡумыҙ уйнау серҙәренә төшөнөү. |
| **Үткәреү ваҡыты** | Июнь айы  |
| **Программала ҡатнашыусыларҙың дөйөм һаны** | 150 бала |
| **Программала ҡатнашыусыларҙың йәше** | 7 йәштән 15 йәшкә тиклемге балалар |
| **Ниндәй һөҙөмтәләргә өлгәшеү күҙ уңында тотола** |  Рухи сәләмәтлек тәрбиәләү өсөн үҙ халҡыңдың быуаттарҙан-быуаттарға һынала, камиллаша, күсә килгән рухи ҡиммәттәрен үҙләштереү; республикабыҙға исем биргән башҡорт халҡының һәм быуаттар элек был ерҙәргә күсеп ултырған башҡа милләт вәкилдәренең тарихы, традицияһы тураһында мәғлүмәт алыу, ихтирамлы мөнәсәбәт нигеҙендә интернациональ, толерантлыҡ тойғоһо тәрбиәләү маҡсатында һәр балала иң элек үҙ туған теленә, халҡына ҡарата һөйөү тәрбиәләү |

1. **Аңлатмалы яҙыу**

 “**Йәйләү**” балаларға өҫтәмә белем биреү, рухи һәм физик сәләмәтлектәрен нығытыу йүнәлешендә эшләүсе профилле лагерь сменаһы белем биреү эшмәкәрлеге алып барыу өсөн 2011 йылдың 9 ноябрендә алынған лицензия нигеҙендә эшләп килеүсе Сәйетбаба урта дөйөм белем биреү мәктәбе базаһында ойошторола.

 Профилле лагерь сменаһының **актуаллеген** ҡарап үтәйек. Бөтә халыҡтар ҙа үҙ киләсәген үҙ тәжрибәһендә тупланған халыҡ педагогикаһы нигеҙендә тәрбиәләгән. Ул һәр халҡтың тарихы, традициялары, йолалары, мәҙәниәте, сәнғәте, ижады аша алып барылған тәрбиә. Ошо нигеҙҙә илһөйәрлек тәрбиәләнә. Илһөйәрлек – ул үҙ милләтеңде, үҙең йәшәгән төбәкте генә түгел, ә уларға булған һөйөү аша бөтөн халыҡтарға, бөтөн илдәргә ҡарата ла йылы мөнәсәбәт тыуҙырыу тигән һүҙ. “Йәйләү” профилле сменаһы осоронда, халыҡ традицияларының иң һәйбәт өлгөләрен файҙаланып, бала күңеленә тәбиғәттән һалынған рухи ҡиммәттәрҙе уятып ебәреү өсөн йүнәлеш биреп була. Был – заман талабы, сөнки донъяла барған кире күренештәр баланың аңын томалай: ул телевидение, интернет аша үҙ белдеге менән төрлө тапшырыуҙар ҡарап, ҡанындағы рухи ҡиммәттәрҙе онотоп, бөтөнләй сит мөхит тәрбиәһе солғанышында ҡалып, хатта үҙен юғалтыуы ихтимал. Ошо шарттарҙа бала күңелен кире йоғонтонан ҡурсалап алып ҡалыуҙың ышаныслы бер юлы булып туған тел, башҡорт халыҡ педагогикаһы нигеҙендә рухи байлығыбыҙға һөйөү һәм рухи ҡиммәттәргә ихтирам тәрбиәләү, сәләмәт тормош алып барыуҙың мөһимлеген аңлатыу, коллективта үҙеңде тотоу, һыйышып йәшәү принциптарына өйрәтеү тора.

**Төп маҡсат** – туған телдә телмәр байлығын үҫтереү, башҡорт халҡының мәҙәниәтен, тарихын, йолаларын, балалар уйындарын, ижадын, спорт төрҙәрен өйрәнеү, музыка ҡоралдарында уйнап өйрәнеү, боронғо шифалы ризыҡтарҙы әҙерләү серҙәренә төшөнөү, ырыу легендаларын өйрәнеү, халҡыбыҙ шәхестәре, сәнғәт әһелдәре менән танышыу.

**Бурыстар:**

баланың ҡанына һалынған һәләтен асыу;

балала туған төбәккә, тәбиғәткә, илгә ҡарата һөйөү уятыу, тәбиғәтте һаҡлау зарурлығын аңлатыу;

музыка ҡоралдарында уйнауҙың рухи сәләмәтлеккә лә, физик сәләмәтлеккә лә ыңғай йоғонто яһауын аңлатыу аша уйнарға өйрәтеү;

бейей һәм йырлай белеүҙең сәхнә өсөн генә түгел, көндәлек тормошта сәләмәт йәшәү шарттарының нигеҙе икәнлеген, рухи сәләмәтлеккә ыңғай йоғонто яһауын аңлатыу һәм бейергә өйрәтеү (“Бейемәгән башҡорт юҡ !”- тигән девиз менән эшләү) ;

 саф һауала, сәләмәтлеккә ыңғай тәьҫир яһарлыҡ шарттарҙа баланың физик һәм рухи ҡиммәттәрен үҫтереүгә, үҙ тәрбиә менән шөғөлләнергә йүнәлеш биреү;

 баланы үҙе өсөн генә түгел, коллектив (“Йәйләү”ҙә ырыу) өсөн дә, артабан мәктәп, уҡыған һәм эшләгән коллективы өсөн дә йәшәргә, борсолорға, уның мәнфәғәтен күҙәтергә өйрәтеү;

 буш ваҡытты дөрөҫ файҙаланырға, ялды ойоштора белергә, беренсел мөһим бурысты үтә мөһим булмағандарынан айырып өйрәтеү;

бер генә минутты ла бушҡа үткәрмәй, файҙалы маҡсаттарға йүнәлтеп өйрәнеү күнекмәһе булдырыу, баланы үҙ-ара мөғәмәлә итеү, бәхәсләшеү, тапҡыр һәм дөрөҫ яуап биреү күнекмәһе тәрбиәләү;

баланың күңел донъяһына ыңғай тәьҫир итеү; башҡаларҙы аңлау өсөн, үҙеңде уның урынына ҡуйып ҡарарға өйрәтеү,

 халҡыбыҙ булмышын, йәшәйешен өйрәнеү;

 баланың ни менән ҡыҙыҡһыныуын күҙәтеү, өйрәнеү һәм, йүнәлеше биреү;

 шифалы үҫемлектәрҙе танырға, йыйырға, һаҡларға, ҡулланырға өйрәтеү;

 үҫемлектәрҙең, бөжәктәрҙең, хайуандарҙың, башҡортса атамаларын өйрәтеү, атамалар менән бәйле һынамыштар, әйтемдәр, мәҡәлдәр, йомаҡтар өйрәнеү;

 көн, аҙна, ай, мөсәл, йыл атамаларын башҡортса өйрәнеү;

 йылҡы малы, һыйыр малы һәм башҡа йорт хайуандары менән бәйле көнкүреш әйберҙәре атамаларын белеү.

Ял итеүселәрҙең йәш араһы – **7-15 йәш**. “Йәйләү” отрядтарға түгел, **ырыуҙарға б**үленеп эшләй. Смена **21 көнгә** иҫәпләнгән.

 **Эш алымдары**:

 лекциялар;

 мәғәнәле, маҡсатлы, сюжетлы уйындар;

 ижади бәйгеләр, спорт ярыштары, милли уйындар;

белгестәр, күренекле әһелдәр, төрлө музыкаль төркөмдәр менән осрашыуҙар, лекциялар, әңгәмәләр;

иҫтәлекле урындарға сәйәхәттәр;

Бөйөк Ватан һуғышы ветерандары, хеҙмәт һәм тыл ветерандары менән осрашыуҙар;

һыбай йөрөү күнекмәләренә өйрәнеү;

һыу инеү, йөҙөп өйрәнеү;

сәйәхәт ваҡытында усаҡ яғыу, һүндереп китеү хәүефһеҙлеген өйрәнеү;

сәсәнлек мәктәбе, ҡул эштәре, боронғо шөғөл төрҙәрен өйрәнеү түңәрәктәре, мастер-кластар ойоштороу;

әңгәмәлә ҡатнашыу, һорау биреү, бәхәс ҡороу нескәлектәрен үҙләштереү;

ҡурай үләне, уҡ-йәйә өсөн ҡулайлы ағас табып өйрәнеү;

экологик өмәләр ойоштороу һ.б.

***“Йәйләү” балаларға өҫтәмә белем биреү, рухи һәм физик сәләмәтлектәрен нығытыу йүнәлешендә эшләүсе профилле сменаның көндөҙгө ял итеү үҙәге (лагеры) өсөн 21 көнлөк программа.***

1. **Программаның йөкмәткеһе**

 **“Йәйләү”ҙең саралар теҙмәһе**

 **“**Йәйләү”гә килеү. Ырыуҙарға бүлеү. Ҡор башы һайлау.

 **“**Йәйләү”ҙе асыуға әҙерләнеү: атрибуттар ятлау, ырыу йыры, девиз өйрәнеү, тамға төшөрөү, бүлмәләргә исемлек яҙыу.

 **“**Йәйләү”ҙә үткәрелергә тейешле саралар теҙмәһен яҙып элеү.

Йәш рассәмдәр ярышы. Рәшит Зәйнетдинов исемендәге конкурс.

Спорт ярыштары. Алпамыша конкурсы.

Бөйөк Еңеүҙең 75 йыллығына ҡарата сара.

Сәсәндәр ярышы. Ерәнсә сәсән, Бәндәбикә, Мөхәмәтша Буранғолов һәм тағы бер нисә сәсән тураһында мәғлүмәт.

Ырыуҙар сығышы.

Йырсылар ярышы. Башҡорттоң атаҡлы йырсылары менән таныштырыу. Береһенең исеменә конкурс.

Бейеүселәр ярышы. Башҡорттоң атаҡлы бейеүселәре менән таныштырыу. Береһенең исеменә конкурс.

Сәхнә оҫталары ярышы.

Юғалған мәҡәлдәр.

Юғалған йыр юлдары.

***Иҫкәрмә.***

***Өс тапҡыр тәбиғәткә сығыу йәки көн буйына иҫтәлекле урынға барыу ҡаралған. Был сараны көн торошона ҡарап билдәләйбеҙ. Ул саҡта план буйынса килгән саралар артҡараҡ күсерелә.***

**“Йәйләү”ҙә эш көндәрендәге сараларҙы көнләп бүлеү. Ентекле аңлатыу.**

**1-се көн**. **(7 июнь)**

Ял итергә килеүсе балаларҙы ҡабул итеү. Ырыуҙарға бүлеү. Балаларҙы оҙаҡ тотмаҫ өсөн, йәшенә ҡарап алдан уҡ бүленә. “Йәйләү” урынлашҡан төп лагерь биләмәһе ниндәй ырыу еренә ҡарай - иң өлкән төркөмгә шул ырыу атмаһы бирелә һәм иң өлкән балалар туплана. Был ырыу Хужа ырыу һанала һәм төп эштәрҙе башҡарыуҙа тәрбиәселәргә, әйҙәүселәргә ярҙам итә йәғни бөтөн сараларҙы ла иң элек улар башлап күрһәтә, башҡалар өлгө ала. Шуның өсөн был ырыуға тәжрибәле тәрбиәсе һәм өйҙәүсе тәғәйенләнә.

Артабан балаларҙың йәшенә ҡарап башҡа ырыуҙарға бүленәләр. Ырыуҙар, лагерь мөмкинлегенән, нисә тәрбиәсе һәм әйҙәүсе булыуынан сығып, ике-өс-дүрткә бүленә. Табын, тамъян, мең, ҡыпсаҡ, үҫәргән, ҡатай, юрматы, әйле һәм башҡа ырыуҙарҙың исеме һайлап алып ҡушыла.

Ырыуҙар үҙҙәренә тәғәйен бүлмәләргә урынлаша. Әйҙәүселәр уларҙы лагерҙағы бүлмәләр, майҙан, ашхана, ял итеү урыны һәм ял тәртибе менән таныштырып сыға.

***“Йәйләү”ҙең үҙенсәлеге:***

а) аралашыу мотлаҡ башҡорт телендә;

б) һәр бала бөтөн сараларҙа ла мотлаҡ ҡатнашырға тейеш;

в) сараларҙа ҡатнашҡан өсөн бер мәрәй бирелә, сараларҙа ҡатнашып, ниндәйҙер баһаларға өлгәшһә, мәрәйҙәр өҫтәлә бара.

***Иҫкәрмә.***

*Нимә ул мәрәй? Мәрәй тәртибе балаларҙың әүҙемлеген арттырыу, ярыш сәмен ҡуҙғытыу өсөн индерелә. “Йәйләү”ҙә ял аҙағында йәрминкә ойошторола. Йәрминкәлә был мәрәйҙәр “аҡсаға әйләнә” һәм әйберҙәргә алмаштырыла. Әйберҙәр хаҡы (шул иҫәптән тәм-том, уны башҡа лагерҙарҙағы тәртип кеүек ярыш һайын айырым балаларға бирә бармайбыҙ, йәрминкә өсөн ҡалдырабыҙ) түбәндәгесә билдәләнә: балалар йыйған мәрәйҙең иң күбе нисәү икәнлеген беләбеҙ ҙә шунан сығып иҫәпләйбеҙ. Әйтәйек, бер бала йыйған иң күп мәрәйҙәр һаны 92, 89, 83, 81 икән, ти. Ошо һандан 20 мәрәйҙе балаға тәм-том йәки башҡа “арзаныраҡ” әйберҙәр алырға ҡалдырабыҙ ҙа, иң ҡиммәтлеһенә хаҡты 61 – 70 мәрәй тип билдәләйбеҙ. Ә тәм-томға: кәнфит –2, печенье – 1, һауытлы һут – 3, шоколад – 5 мәрәй тигән хаҡтар билдәләйбеҙ. Артабан әйберҙәрҙең сифаты буйынса бүлеп сығабыҙ ҙа 21-30 мәрәй, 31- 40 мәрәй, 41- 50 мәрәй, 51- 60 мәрәй тигән хаҡтар билдәләйбеҙ. Әйбер “һатыу” эше әйҙәүселәргә һәм тәрбиәселәргә йөкмәтелә. Алмаштырылған мәрәйҙәр шунда уҡ йыртыла бара. Билдәләнгән бер тәрбиәсе тәртип һаҡлай.*

г) һәр бүлмә аҡ ҡағыҙ битенә балаларҙың исемлеген яҙып ишеккә элә. Исем-фамилия мотлаҡ башҡортса яҙыла;

д) әйҙәүсе һәр балаға “Йәйләү” гимны тип ҡабул ителгән “Башҡортостан” йыры (Дамир Әҙелбаев һүҙҙәре һәм көйө) һүҙҙәрен таратып бирә.

е) ҙур ватман ҡағыҙға ырыу атрибуттары һәм күмәкләшеп һайлап алынған ырыу йыры, ырыу девизы яҙып эленә. Ырыу башы һайлана. Мөмкинлеккә ҡарап, ырыу атрибуттарын һәм йырын, шулай уҡ гимнды өйрәнә башлайҙар. (***Гимн һүҙҙәре ҡушымтала***).

**2-се көн. (8 июнь)**

Балалар иртәнге күнекмәләрҙе башҡортса бейеү көйөнә бейеп тамамлап ҡуя.

Был көнө сменаны асыуға әҙерлек бара.

Хужа ырыуҙа әҙерлек. Ырыу башы етәкселегендә атрибут әйтеп өйрәнә, девиз, йыр һәм гимн ҡабатлай, ҡаршы алыу һүҙҙәре ятлай. Башҡа ырыу балалары ла атрибуттар, йыр һәм гимн ятлай.

Бейеү һалыусы Хужа ырыуға күмәк бейеү өйрәтә. Ул өс төрлө хәрәкәттән генә торорға тейеш. Бейеүҙе хужа ырыу башлай, шунан дүрт төркөмгә бүленеп (ырыуҙар һаны һәм ҡунаҡтар төркөмө), ырыуҙарҙы һәм ҡунаҡтар төркөмөн үҙҙәре өйрәнгән хәрәкәттәр менән бейетә.

**3-сө көн. (9 июнь)**

“Йәйләү”ҙе асыу.

Асыу тантанаһы үткәреләсәк урынға тирмә ҡорола, ә майҙан тирмә рәүешендәрәк түңәрәк була. Ырыуҙар линейкаға теҙелеп тормай, майҙандың тирә-яғынан урын ала, Йәйләү асылғандан һуң ултыралар. Ә ҡунаҡтар өсөн махсус урын әҙерләнә. Ултырыу өсөн лагерь етәкселеге менән килешеп түшәр әйбер алырға кәрәк. Ҙур сәхнә түре башҡортсалап биҙәлә. Сәхнә тирәләй ырыуҙарҙың гәзиттәре эленә.

Хужа ырыу балалары араһынан ике алып барыусы, Ырыу башы һәм килгән ҡунаҡтарҙы, ырыуҙарҙы ҡаршылау өсөн яуаплылар билдәләнә. Улар араһынан ҡаршылаған саҡта Һүҙ әйтеүсе, Һут менән һыйлаусылар билдәләнә.

Һут уңайлы һауыттарға ҡойола, батмусҡа ултыртыла һәм өҫтәлдә әҙер тора. Башҡорттар ҡунаҡтарҙы ҡурай уйнап ҡаршылаған һәм һыуһын эсергән.

Иң тәүҙә етәкселәр, тәрбиәселәр, саҡырылған ҡунаҡтар инә. Уларҙы ҡаршы алалар.

* Хуш килдегеҙ, хөрмәтле ҡунаҡтар! Беҙҙең данлыҡлы һәм ҡунаҡсыл Табын ырыу еренә рәхим итегеҙ. Юлда сарсап килгәнһегеҙҙер, башҡорт йолаһы буйынса тамаҡ сылатып һыуһын эсеп алығыҙ.

*Ҡунаҡтар һыуһын эсә. Һауыттарҙы батмусҡа ултырта. Һыуһын эсереүселәр кире китә, ике бала ҡунаҡтарҙы урындарына тиклем оҙатып бара*.

* Рәхим итегеҙ. Килгән ҡунаҡтар өсөн айырым Аҡ тирмә әҙерләнек. Рәхәтләнеп ял итегеҙ.

*Шул саҡ оран ишетелә. Ҡаршылау өсөн яуаплы ике бала:*

* Был бит Ҡыпсаҡ ырыуының ораны. Етеп киләләрҙер. Оран тауышы яҡын ишетелә. Ҡымыҙығыҙҙы әҙерләгеҙ. Беҙ ҡаршы алабыҙ. Ике-өс бала алғараҡ сыға.

*(Ырыу исемен әйтәләр) Мәҫәлән*:

* Ҡыпсаҡтар килә! Ҡыпсаҡтар! Был бит ҡыпсаҡтар ораны!
* Алыҫ ерҙе яҡын итеп хуш киләһегеҙ, ҡыпсаҡ туғандар.
* Ер-һыу именме?
* Нисек килеп еттегеҙ?
* Әйҙәгеҙ, һыуһын эсеп, тамаҡ сылатып алығыҙ.
* Әйҙүк, әйҙүк, ҡыпсаҡтар, һеҙгә айырым ике тирмә әҙерләп ҡуйҙыҡ. Уҙығыҙ, ял итегеҙ.

*Ҡыпсаҡтар һыуһын эсә. Ике бала уларҙы алдан тәғәйенләнгән урынға оҙата. Шул саҡта тағы оран ишетелә.*

*Шулай итеп, бөтөн ырыуҙар ҙа йыйылып бөткәс, Хужа ырыу теҙелеп баҫа.*

*Өлкән тәрбиәсе:*

* Ҡәҙерле балалар! Хөрмәтле ҡунаҡтар! Күҙ күреме ерҙәрҙән килеп еттегеҙ. Рәхмәт. Беҙ бөгөн Табын ырыуы ерендә “Йәйләү”ҙе асыу тантанаһына йыйҙыҡ һеҙҙе. Әйҙәгеҙ, танышайыҡ.

*Хужа ырыу башы:*

* Ырыуыбыҙ?
* *Яуап.*
* Тамғабыҙ?
* *Яуап.*
* Ҡошобоҙ?
* *Яуап.*
* Ағасыбыҙ?
* *Яуап.*
* Батырыбыҙ?
* *Яуап.*
* Ораныбыҙ?
* *Яуап.*
* Девизыбыҙ?
* *Яуап.*
* Йырыбыҙ?
* *Яуап.*

*Шул тәртиптә артабан ҡунаҡҡа килгән ырыуҙар менән танышыу дауам итә. Тамамланғас, өлкән тәрбиәсе:*

* Илебеҙ?
* Башҡортостан.
* Ял итәбеҙ?
* Боронғо Табын ырыуы ерендә, “Йәйләү”ҙә.
* Ҡәҙерле балалар! Хөрмәтле ҡунаҡтар! Беҙ Башҡортостандың иң гүзәл төбәктәренең береһе булған Табын ырыуы еренә ял итергә килдек. Беҙ бында тәнебеҙҙе лә, йәнебеҙҙе лә сәләмәтләндерербеҙ. Ә хәҙер быйыл (шундай-шундай еңеүҙәргә өлгәшеүсе ике уҡыусыны һәм Ырыу башлыҡтарын саҡырабыҙ.

*Саҡырылған балалар Өлкән тәрбиәсе янына килә. Иң тәүҙә Рәсәй Федерацияһының, һуңынан Башҡортостан Республикаһының гимндары башҡарыла.*

* “Йәйләү” балалары, үҙебеҙҙең гимнды башлайыҡ! Ә һеҙ, балалар, байрағыбыҙҙы күтәрегеҙ.

*“Башҡортостан” – “Йәйләү” өсөн махсус тәғәйенләнгән гимн башҡарыла. Байраҡ күтәрелә. Балалар урындарына баҫалар.*

*Өлкән тәрбиәсе:*

* Шулай итеп, бөгөнгө тантананы асыҡ тип иғлан итәбеҙ. Һүҙҙе “Йәйләү” директорына бирәбеҙ.

*Директор килгән ҡунаҡтар менән таныштыра һәм һүҙ бирә.*

*Һөйләү-ҡотлауҙар тамамланғас, өлкән тәрбиәсе:*

* Ә хәҙер “Йәйләү”ҙе асыу тантанаһы өсөн махсус әҙерләнгән күмәк бейеү.

*Музыка. Хужа ырыу бейеү башлай. Шунан төркөмдәргә бүленәләр. Беренсе төркөм ҡунаҡтарҙы бейергә алып төшә. Башҡа төркөмдәр ырыуҙарҙы бейетә. Һәр береһе өсәр башҡорт хәрәкәте эшләтә.*

*Өлкән тәрбиәсе:*

* Шуның менән “Йәйләү”ҙе асыу тантанаһы тамам. Балалар, һеҙ бейеүҙе дауам итерһегеҙ. Ә хәҙер ҡунаҡтар менән хушлашайыҡ.
* Рәхмәт килеүегеҙгә. Артабанғы тормошоғоҙҙа уңыштар теләйбеҙ. Именлек, һаулыҡ айырылмаҫ юлдашығыҙ булһын!

**“Көнгә йомғаҡ яһау” һөйләшеүе үткәрелә**.

Тантаналы асыу тураһында фекер алышҡандан һуң, ял итеү программаһының төп саралары һәм мотлаҡ үтәлергә тейешле шарттар тураһында һөйләшеү үткәрелә. Был эште һәр ырыуҙың үҙ тәрбиәсеһе алып бара.

***Иҫкәрмә. Мотлаҡ башҡарыла торған сараларға аңлатма бирергә:***

*а) иртәнге аштан һуң тотош “Йәйләү” бергә йыйылып, һәр береһе атрибуттарын, девизын әйтеп, йырын йырлай. Һөйләшеүҙе өлкән тәрбиәсе алып бара. Ул башҡаларға һүҙ бирә. Лагерь етәкселеге ҡыҫҡаса йомғаҡ яһай, тотош сменаға ҡағылышлы иҫкәртеүҙәрен әйтә.*

*б) көн торошона ҡарап төҙөлгән үҙгәрешле программа менән таныштырыу;*

*в) шәхестәребеҙ исеменә ярыштар;*

*г) ырыуҙар концерты;*

*д) әңгәмәләр: өлкән төркөмдә “Урал батыр” эпосында ғилми фекерҙәр; башҡа төркөмдәрҙә һәр кешенең шәхсән үҙе өсөн туған телдең әһәмиәте тураһында. Яҙып эленгән мәҡәлдәрҙе ятлай башларға.*

*ж)нимә ул йәрминкә? Мәрәйҙәр ни өсөн бирелә һәм нисек файҙаланыла?*

*з) “Йәйләү” батыры. Ярыш шарттары. “Йәйләү” һылыуы. Ярыш шарттары.Уҡ атып өйрәнә башларға.*

*е) Һабантуй нимә ул? Ярыштарға көн һайын әҙерләнә барыу.*

*“Йәйләү”ҙе ябыу тантанаһында буласаҡ концерт номерҙарына ла әҙерләнә башлау. Һәр ырыу концертынан өсәр сығыш. “Урал батыр” – дөйөм сығыш, башҡорт милли инструменттарында башҡарыу. Ырыуға һалынған бейеү һәм тотош ” Йәйләү” балалары өсөн бейеү.*

**4-се көн. (10 июнь)**

“Алпамыша” спорт ярыштары (*уйындар ҡушымтала бирелә*).

Рәссам Рәшит Зәйнетдинов призына ярыштар.

Сәйетбаба тарихи-мәҙәни үҙәге хеҙмәткәрҙәре менән осрашыу. Әңгәмә.

Тәрбиәсе ярҙамында балалар мәҡәлдәр яҙып элә. Матур итеп биҙәп, бар оҫталыҡтарын һалып эшләйҙәр. Әүҙемлеккә ҡарап 1 йәки 2 мәрәй бирелә. Һәр ырыу балалар һанына ҡарап ике кешегә берәр мәҡәл яҙып элә һәм “Юғалған мәҡәлдәр” уйынына тиклем шуларҙы ятларға тейештәр (*уйын тәртибе һәм мәҡәлдәр ҡушымтала бирелә)*.

**5-се көн.(11 июнь)**

“Алпамыша” спорт ярыштары (*уйындар ҡушымтала бирелә*).

 “Алтын тирмә” ярышы. Ырыу менән ырыу ярышы. Йомаҡ ҡойоу һәм яуаптар. Халҡыбыҙҙың бөйөк әһелдәрен, республикабыҙҙың тәбиғи ҡомартҡыларын, һәйкәлдәр, йырҙар, ҡалалар тураһында һорау.

**6-сы көн. (12 июнь)**

“Алпамыша” спорт ярыштары (*уйындар ҡушымтала бирелә*).

Бейеү өйрәнеү. Музыка ҡоралдарында өйрәнеү.

Башҡортостандың атҡаҙанған мәҙәниәт хеҙмәткәре ҡурайсы Илһам Байбулдин менән осрашыу. Әңгәмә.

 “Алтын тирмә” ярышының дауамы (икенсе ырыуҙар ҡатнаша). Йомаҡтарға яуаптар. Халҡыбыҙҙың бөйөк әһелдәрен, республикабыҙҙың тәбиғи ҡомартҡыларын, һәйкәлдәр, йырҙар, ҡалалар тураһында һорауҙарға яуаптар биреү. Ырыу менән ырыу ярышы.

**7-се көн. (13 июнь)**

“Алпамыша” спорт ярыштары (*уйындар ҡушымтала бирелә*). Шахмат, шашка (сатраш) уйнаусылар ярышы.

Бейеү. Йыр. Музыка ҡоралдарында уйнап өйрәнеү.

Сәйетбаба ауыл мәҙәниәт йорто хеҙмәткәрҙәре менән осрашыу. Әңгәмә.

Әсмә Шайморатова һәм Мәғәфүр Хисмәтуллин исемендәге призға йырсылар ярышы. Йырсылар тураһында ҡыҫҡаса мәғлүмәт бирергә. Данлыҡлы йырсыларҙан кемдәрҙе белеүҙәре тураһында һорауҙар биреү. Мәғлүмәттәр дәреслектәрҙә бар.

“Юғалған мәҡәлдәр” кисәһе.

**8-се көн. (14 июнь)**

“Алпамыша” спорт ярыштары (*уйындар ҡушымтала бирелә*). ярышы. Шахмат, шашка (сатраш) уйнаусылар ярышы.

Музыка ҡоралдарында уйнап өйрәнеү.

Аҡмулла исемендәге призға сәсәндәр ярышы. Әйтеш.

Мөхәмәтша Буранғолов исемендәге призға ярыш.“Һаумы, һаумы, әкиәт!” Фольклор нимә ул? Кем ул сәсән? Әкиәттәрҙе кем ижад итә?

Балалар үҙҙәре әкиәт һайлап алып сәхнәләштерә.

Сәйетбаба ауылы сәсәниәһе, оҙаҡ йылдар Башҡортостан мәҙәниәте һәм тарихынан уҡытҡан ветеран уҡытыусы Фәниә Әкрәм ҡыҙы Файзуллина менән осрашыу. Әңгәмә.

**9-сы көн. (15 июнь)**

Музыка ҡоралдарында уйнап өйрәнеүҙе дауам итеү.

Бейергә өйрәнеү. Данлыҡлы бейеүселәр Рәшиҙә Туйсина, Мөхәммәт Иҙрисов, бейеү ансамбленә нигеҙ һалыусы Фәйзи Ғәскәровтарға арналған ярыш. Улар хаҡында мәғлүмәт биреү. Бейеүселәрҙән кемдәрҙе белеүҙәре тураһында һорауҙар биреү.

Бейеүселәр ярышы.

Сәйетбаба ауыл мәҙәниәт йорто хеҙмәткәрҙәре хореограф Гәүһәр Байбулдина менән осрашыу. Бейеү хәрәҡәттәрен өйрәнеү. Әңгәмә.

**10-сы көн. (16 июнь)**

“Алпамыша” спорт ярыштары (*уйындар ҡушымтала бирелә*). “Ырыу байрағы” өсөн алыш. Уйын.

Музыка ҡоралдарында уйнап, бейеп өйрәнеүҙе дауам итеү.

**Тыуған илем көнө.**

Тарихи шәхестәр. Салауат Юлаев яугир, шағир. Әҙәбиәттә, кино-фильмда, һынлы сәнғәттә, драма әҫәрҙәрендә, йырҙарҙа. Уның исеме тағы ҡайҙарҙа мәңгеләштерелгән?

**11-се көн. (17 июнь)**

“Алпамыша” спорт ярыштары (*уйындар ҡушымтала бирелә*). “Ырыу байрағы” өсөн алыш уйыны.

Йомабай Иҫәнбаев, Роберт Заһретдинов исемендәге призға ҡурайсылар һәм ҡумыҙсылар ярышы.

Ҡурайсы һәм ҡумыҙсы тураһында мәғлүмәт. Данлыҡлы ҡурайсыларҙан һәм ҡумыҙсыларҙан тағы кемдәрҙе беләһегеҙ? – тигән һорау.

Башҡорт милли музыка ҡоралдары эшләү оҫтаһы Илһам Байбулдин һәм Степанов менән осрашыу. Әңгәмә.

Хужа ырыу сығышы.

Ырыу концерты һәм милли уйындар.

**12-се көн. (18 июнь)**

“Йәйләү” батыры. Ярыш төрҙәре балаларҙың әҙерлегенә, тәбиғәт шарттарына ҡарап һайлана. Мотлаҡ булғандары: үҙең менән таныштырыу, уҡ атыш, һөнәр күрһәтеү, төрлө көйгә бейеү, ҡыҫҡа һорауҙарға ҡыҫҡа яуаптар.

**13-сө көн. (19 июнь)**

“Алпамыша” спорт ярыштары. “Ырыу байрағы” өсөн алыш. Футбол, волейбол.

Бейеү өйрәнеү.

“Йәйләү” һылыуы. Үҙең менән таныштырыу, һөнәр күрһәтеү, төрлө көйгә бейеү, сәс прическаһы, кейем өлгөһө күрһәтеү, ҡыҫҡа һорауҙар - ҡыҫҡа яуаптар.

**14-се көн. (20 июнь)**

“Алпамыша” спорт ярыштары.

Ырыу концерты, таҡмаҡсылар ярышы һәм милли уйындар

**15-се көн. (21 июнь)**

“Алпамыша” спорт ярыштары.

Ырыу сығышы һәм милли уйындар.

Ерәнсә сәсән исемендәге призға ярыш. Көләмәс һөйләүселәр ярышы. Көләмәстәрҙе сәхнәләштереү.

**16-сы көн.** **(22 июнь)**

“Алпамыша” спорт ярыштары.

Ырыу сығышы һәм милли уйындар.

“Урал батыр” эпосы буйынса “Туған телеңде беләһеңме?” кисәһе.

Милли уйындар.

**17-се көн.** **(23 июнь)**

“Алпамыша” спорт ярыштары.

Ырыу сығышы һәм милли уйындар. Урындағы ер-һыу атамаларын һәм уның легендаларын өйрәнеү, белеү, конкурс.

**18-се көн.** **(24 июнь)**

“Алпамыша” спорт ярыштары. Төрлө милли уйындар.

Йәрминкә.

Ирекле программа. Ярыштар.

**19-сы көн.** **(25 июнь)**

“Алпамыша” спорт ярыштары.

Тарихи-мәҙәни үҙәккә экскурция.

Хәтер көнө. Обелискка сәскәләр һалыу.

Рәссам Рәшит Зәйнетдинов призына һүрәттәр төшөрөү конкурсында иң оҫта һүрәт төшөрөүсене билдәләү.

**20-се көн.** **(26 июнь)**

“Алпамыша” спорт ярыштары.

Һабантуй. Һәр төрлө милли ярыштар.

**21-се көн**. **(27 июнь)**

“Йәйләү”ҙе ябыу.

“Урал батыр” эпосы буйынса флешмоб.

 “Йәйләү” менән хушлашыу.

1. **Программаны тормошҡа ашырыу механизмдары.**
2. **Әҙерлек осоро** (21.03 – 01.06).
3. **Ойоштороу осоро** (1 – 3 көн):

-балаларҙы теркәү;

- анкета һорауҙарына яуаптар алыу;

- ырыу эсендэ башҡарыласаҡ эштәрҙе планлаштырыу;

- ырыу мөйөштәрен эшләү (ҡағыҙға).

**3.** **Төп осор** (4 – 18 көндәр):

 - профилле смена программаһын тормошҡа ашырыу, планлаштырылған сараларҙы уҙғарыу;

- эшмәкәрлек төрҙәре буйынса диагностика үткәреү;

- пландарға төҙәтмәләр индереү.

**4.** **Йомғаҡлау осоро** (19 – 21 көндәр):

- һығымталар, йомғаҡтар яһау:

- анкета һорауҙарына яуаптар алыу;

- бүләкләү;

- смена һөҙөмтәләре буйынса педагогик анализ.

**5.** **Эшмәкәрлек һуңындағы осор**:

- программанын һөҙөмтәлелегенә мониторинг.

**5. Көн тәртибе**

|  |  |  |
| --- | --- | --- |
| **№** | **Көн тәртибенең йөкмәткеһе** | **Уҙғарылыу ваҡыты** |
| 1 | Балаларҙы ҡаршы алыу. | 08.30-09.00 |
| 2 | Иртәнге күнекмәләр. | 09.00-09.15 |
| 3 | Иртәнге аш. | 09.15-09.45 |
| 4 | Конкурстарға әҙерләнеү. “Алпамыша” ярыштары. | 09.45-10.30 |
| 5 | Осрашыуҙар, әңгәмәләр, түңәрәк эштәре. | 10.30-11.30 |
|  | Спорт уйындары, түңәрәктәрҙә шөғөлләнеү, уйындар уйнау. | 11.30-12.30 |
| 6 | Төшкө аш. | 12.30-13.15 |
| 7 | Конкурстар. Ырыуҙар сығышы, төрлө уйындар. | 13.15-14.00 |
| 8 | Көндәлек эшкә йомғаҡ яһау. | 14.00-14.15 |
| 9 | Балаларҙы оҙатыу | 14.15-14-30 |

1. **Программаның тәьмин ителеше.**

**1) Норматив-хоҡуҡи:**

Программаны эшләгәндә Рәсәй Федерацияһының һәм Башҡортостан Республикаһының белем биреү, балалар хокуғын яҡлау, хеҙмәт кодексы, хеҙмәт һәм ял итеүгә ҡағылған бөтә Закондар һәм норматив-хоҡуҡи документтар иҫәпкә алынды.

**2) Ойоштороу-кадрҙар яғынан**:

Профилле смена Башҡортостан Республикаһының Ғафури районы муниципаль районы администрацияһының Ҡарары нигеҙендә ойошторола. Смена эшмәкәрлеген 11 педагог (9 – юғары белемле, 2 – урта махсус белемле) тәьмин итә.

**3) Мәғлүмәт-методик**:

“Йәйләү”ҙә эшләргә теләүсе тәрбиәселәр һәм әйҙәүселәр ҡулында мотлаҡ “Тормош һабаҡтары”. “Башҡорт мәҙәниәте” дәреслектәре һәм “Башҡорт балалар уйындары”, “Башҡорт йырҙары”, “Легендалар һәм риүәйәттәр” китаптары булырға тейеш; шулай уҡ күҙәтеүҙәр һәм иҫкәрмәләр өсөн көндәлек тултыра барыу тәҡдим ителә.

**4) Матди-техник**:

Профилле смена 1974 йылда сафҡа индерелгән Сәйетбаба урта дөйөм белем биреү мәктәбе бинаһында ойошторола. Бында спорт залы, тамаша залы, түңәрәктә шөғөлләнеү өсөн информатика бүлмәһе, мәктәп музейы, китапхана, ашхана, шулай уҡ мәктәп территорияһында спорт майҙансығы бар.

**5) Финанс яғынан**:

***Республика бюджетынан һәр балаға 21 көн ял итеү өсөн \_\_\_\_\_\_\_\_\_\_\_\_\_\_ һум аҡса бүленә.***

**7. Өлгәшеләсәк һөҙөмтәләр**

Ял итеү үҙәгенең маҡсаттарынан һәм бурыстарынан сығып, тәрбиәселәр һәм әйҙәүселәргә юғары кимәлдә башҡорт телендә һөйләшеү; тарихын, әҙәбиәтен, мәҙәниәтен, ижадын яҡшы белеү; йыр-бейеүгә маһир булыу, берәй музыка ҡоралында уйнай белеү кеүек талаптар ҡуйыла. Рухи сәләмәтлек тәрбиәләү өсөн үҙ халҡыңдың быуаттарҙан-быуаттарға һынала, камиллаша, күсә килгән рухи ҡиммәттәрен үҙләштереү тормошҡа ашырыла.

Республикабыҙға исем биргән башҡорт халҡының һәм быуаттар элек был ерҙәргә күсеп ултырған башҡа милләт вәкилдәренең тарихы, традицияһы тураһында мәғлүмәт алыу, ихтирамлы мөнәсәбәт нигеҙендә илһөйәрлек, интернациональ, толерантлыҡ тойғоһо тәрбиәләү маҡсатында һәр балала иң элек үҙ туған теленә, халҡына ҡарата һөйөү тәрбиәләнә.

**8. Программа тормошҡа ашырыуҙың**

**нәтижәлелеген баһалау критерийҙары**

1. Программаны тормошҡа ашырыу ваҡытында алдан фаразлаған өлгәшеләсәк һөҙөмтәләргә ирешеү кимәлен билдәләү;
2. Тәрбиәләнеүселәр тарафынан алынған белем һәм оҫталыҡтарға баһалама биреү;
3. Балаларҙың һәм ата-әсәләрҙең профиллесмена эшмәкәрлеге менән ҡәнәғәтлек кимәлен иҫәпкә алыу.

**Программаны тормошҡа ашырыуға йомғаҡ яһау формалары**

1. **Документаль:**
* ырыу көндәлеген тултырыу,
* тәрбиәселәрҙең күҙәтеү көндәлеге,
* кәйеф экраны,
* ырыу почтаһы.
1. **Ижади:**
* күргәҙмәләр,
* йомғаҡлау концерты,
* сменаның фото-видеоматериалдарын йыйыу.
1. **Диагностик:**
* тестар,
* анкеталар,
* күҙәтеү.
1. **Һан күрһәткестәре:**
* конфликтлы осраҡтар иҫәбе,
* балалар һәм үҫмерҙәр араһында тәртипһеҙлек күренештәренең кәмеүе,
* төрлө сараларҙа еңеүселәр иҫәбенең артыуы,
* профилле сменаға тағы ла килергә теләүсе балалар иҫәбенең артыуы.

**9. Әҙәбиәт һәм интернет-сығанаҡтар**

1. М.С.Бураҡаева, Г.Д.Бураҡаева. “Йәйләү” (профилле сменалар үткәреү өсөн төҙөлгән программа). – Өфө: Самрау, 2019.

2. И. Д. Бураҡаев, М. С. Бураҡаева, М. Б. Юлмөхәмәтов.Тормош һабаҡтары. 4: башҡорт мәҙәниәте буйынса дәреслек. 2-се баҫма. - Өфө : Китап, 2008.

3. И.Г. Fэлэуетдинов, М.Э. Мэмбэтов, P.M. Ураксина. Балалар фольклоры - Өфө,1994.-1-се китап; 1996 2-се китап.

**10. Программаға ҡушымта.**

 **“Йәйләү” йыры.**

*(Рәсимә Ураҡсина һүҙҙәре, Дамир Әҙелбаев көйө)*

Йәйләүебеҙ бик йәмле

Тарала шат йырыбыҙ.

Тирмә ҡорҙоҡ яланда

Шәп беҙҙең ырыуыбыҙ.

*Ҡушымта.*

 Тамъян, Бөрйән, Үҫәргән,

 Ҡыпсаҡ, Ҡатай, Табындар.

 Юрматылар килделәр,

 Гөрләп тора яландар.

*(Йәйләүҙәге бүленешкә ҡарап ырыу исемен алмаштырып та ебәрәбеҙ. Әйтәйек, “Ҡыпсаҡ, Меңдәр, Табындар” йәки “Әйлеләр ҙә килделәр”)*

Ете ырыу – ете таж,

Тупланырбыҙ туп булып.

Берҙәмлек, татыулыҡта

Башҡорттарға ҡот булып.

*Ҡушымта.*

 Йәйләү йәйләү йәйләргә

 Йәмдәр бирә йәйҙәргә.

 Моңға тулып ҡайтабыҙ

 Атай һәм әсәйҙәргә.

Ял итәбеҙ, уйнайбыҙ,

Иң бәхетле бала беҙ.

Ерҙән ҡеүәт йыябыҙ,

Ҡояштан көс алабыҙ.

*Ҡушымта.*

 Ерле, йырлы Ете ырыу

 Йәйләүҙәрҙән юҡ арыу.

 Йәйләү күңелгә дарыу,

 Ерле, йырлы Ете ырыу.

 Тамъян, Бөрйән, Үҫәргән,

 Ҡыпсаҡ, Ҡатай, Табындар.

 Юрматылар килделәр,

 Гөрләп тора яландар.

***БАШҠОРТОСТАН***

***(****Дамир Әҙелбаев һүҙҙәре һәм көйө)*

1. Ҡояш сыға тау артынан,

 Уяна йоҡонан

 Башҡортостан иле.

 Ергә ҡояш нурын сәсә

 Һәм беҙгә өндәшә,

 Аңлашыла теле.

**Ҡушымта**

Азат һинең илең,

Моңло һинең телең,

Мәңге йәшә тимен был ерҙә.

Ҡурайың һынмаһын,

Йырҙарың тынмаһын,

Телең онотолмаһын ғүмергә.

1. Көрәш әле туҡтамаған,

ләкин юғалмаған

Еңеүгә ышаныс.

Йөрәк тағы нығыраҡ тибә,

Уйҙар алға илтә,

Күңелдә - ҡыуаныс.

**Ҡушымта шул уҡ**

1. Дуҫлыҡ һәр саҡ беҙҙең юлдаш,

Бар халыҡтар моңдаш

Башҡортостандағы.

Әйҙә мәңге шулай булһын,

Үҫһен һәм нығыһын

Халыҡтар дуҫлығы.

**Ҡушымта**

Азат һинең илең,

Моңло һинең телең,

Мәңге йәшә тимен был ерҙә.

Ҡурайың һынмаһын,

Йырҙарың тынмаһын,

Телең онотолмаһын ғүмергә.

**Уйындар**

**1. Алдан уҡ бер шиғыр яҙып эленә**. Уны уҡыусылар ятлап алырға тейеш. Шиғырҙың һәр һүҙе айырым яҙылып, ырыуҙарҙағы балаларға таратып бирелә. Шиғырҙың юл башындағы һүҙҙәр ҙур хәреф менән яҙыла. Команда булғас та балалар шиғыр юлына ҡарап үҙ урындарына баҫырға тейеш.

**Мәҡәлдәр менән дә ошондай уҡ уйын-ярыш үткәрергә**. Ул саҡта инде һәр ырыуға кәмендә етешәр мәҡәл яҙырға кәрәк. Һәр хәлдә һәр балаға бер һүҙҙән таратырлыҡ булһын.

**2. Алфавит уйыны**. Ырыу ике төркөмгә бүленә. Команда булғас та исемдәренең баш хәрефтәренә ҡарап алфавит төҙөйҙәр. Ҡайһы команда алда – шул еңеүсе.

**3.** **Ишара менән аңлашыу.** Бер малай менән бер ҡыҙ йәки ике малай, ике ҡыҙ саҡырыла. Кемдәр саҡырылыуына ҡарап тема бирелә һәм шуны ым-ишара менән күрһәтеү эше йөкмәтелә. **Темалар**: Киноға саҡырыу – эшем бар, бара алмайым. Мин һине оҡшатам, осрашырға сыҡ – мине уны беләм йәки мин яныңа сыға алмайым, әсәйем ебәрмәй. Дәресеңде әҙерләнеңме – дәфтәреңде биреп тор әле. Һәм башҡа шундай темаларҙы ырыуҙаштар үҙҙәре тәҡдим итә.

**4. Туп уйыны.** Тупты ырғытыусы берәй баланың исемен әйтә лә һауаға сөйә, ул бала килеп етеп тотоп алырға тейеш. Тота алмаһа, “яза” ала.

**5.** **Турғай.** Алып барыусы һыңар аяғында һикерә. Башҡа балалар ҙа һыңар аяҡлап һикерергә тейш. Ул ике аяҡлап һикерһә, башҡалар ҙа ҡабатларға тейеш.Кем яңылыша – уға “яза” бирелә.

6. **Математика.** Төркөмдөң йәшенә ҡарап миҫалдар ҡабатлау ғәмәлдәре эшләү. Иң бәләкәй төркөмгә, мәҫәлән, ҡабатлау таблицаһынан уйындар. Бер балаға – 7, икенсеһенә - 8, өсөнсөһөнә – 56 һандарын биреп сыға ла, алып барыусы ике һанды сығара һәм, яуабы кем? - Сығып баҫ, - ти. Яуаптар үҙ һандарын йәшереп тота, сыҡҡас ҡына күрһәтә.

**7.** **Ҡапҡа уйыны.** Икешәр бала, бер-береһенән ике аҙымдай ара ҡалдырып, етәкләшеп, ҡулдарын күтәреп, ҡапҡа яһап тора. Башҡа балалар сылбыр булып теҙелә. Көй уйнай. Көй ыңғайына балалар бейей-бейей ҡапҡа аша сыға. Көй туҡтаған мәлдә ҡапҡа ике яҡлап дүрт баланы уртала ҡалдырырға тейеш. Дүртәүҙе ҡалдыра алмаһалар, үҙҙәренә “яза”, ҡалдырһалар, улар ҡапҡа булып баҫа.

**8.** **Беҙҙең ишек алдында.**

Балаларға бүлеп бирелә:

Әтәс ҡойма башында,

Алтын тараҡ башында.

Йоҡонан тора иртүк,

Ҡысҡыра:

Күмәкләшеп, ҡанаттарын ҡағып-ҡағып: Кикерикүк!” (Бер нисә тапҡыр)

Ҡаҙҙар төшкән йылғаға,

Йәшел үләнле ярға.

Күңелле һөйләшәләр:

Ҡаҙ булып күрһәтәләр, кем нисек теләй – шулай:

Ҡа-ға-ға-ҡа-ға-ға.

Бесәй сумған байлыҡҡа –

Төшкән тәмле ҡаймаҡҡа.

Аҙағы нисек бөтөр?..

Йырлаһа ла: “Мыр ҙа мыр!”

Бутҡа бешергән ҡарға,

Ҡунаҡ саҡырған, ҡара.

Ишетелә тауыштар:

Ҡар-ҡар-ҡар, ҡар-ҡар-ҡар.

Әсәһе менән бергә

Себешкәйҙәр йүгерә.

- Зилә, беҙгә емдәр һип,

Сип-сип-сип, һип-һип-һип!..

Баҡса тулы кәбеҫтә,,

Түтәлдә йөрөй кәзә.

Сыбыҡ күрһәтә Зилә,

Ә кәзә: “Мә-кә-кә, мә-кә-кә!”

Йомортҡа һалған тауыҡ,

Яҡтырып киткән кетәк.

Шуға йөрөй ҡыуанып:

- Ҡыт, ҡытаҡ та, ҡыт-ҡытаҡ!”

Төнө буйы йоҡламай,

Йорт-ҡураларҙы һаҡлай.

Барығыҙ ҙа һап-һау,

Аҡтүш өрә: һау-һау.

**9.Һорау-шиғырҙар: кемдең кеме бар?**

Һыйырҙың – (быҙауы) бар,

Өйрәктең (бәпкәләре).

Аҡбайҙың (көсөктәре),

Турғайҙың – (ҡошсоҡтары).

Аттың (ҡолонсағы) бар,

Һарыҡтың (бәрәстәре),

Ә минең апайымдың

Игеҙәк (бәпестәре).

**10.** **Исемеңде һатып ал.** Ҡағыҙға исемдәр яҙыла ла кемгә етте шуға таратыла. Һәр кем үҙ исемен табырға һәм һатып алырға тейеш. Исем хаҡы – башҡорт телендә шиғыр. Исемен һатып алмаған кешенән бер мәрәй алына.

**11.** **Исемдәр йомғағы.** Кәмендә унарҙан төркөмдәргә бүленәләр. Төркөмдә беренсе бала исемен әйтә, икенсеһе уның исемен һәм үҙенекен әйтә. Шулай дауам итә. Ҡайһы төркөмдөкөләр яңылышмай, улар – еңеүсе.

**12.** **Аждаһа.** Балалар бер-береһенең биленән тотоп, теҙелешә лә аждаһа барлыҡҡа килә. Аждаһаның башы ҡойороғон эләктермәксе була. Балалар ҡулдарын ысҡындырмаҫҡа тейеш.

**13.** **Бурыс башҡарыу.** Ботаҡтағы япраҡтарға төрлө эштәр яҙылған. Балалар япраҡтарҙы таратып ала ла барыһы бер юлы уны үтәй башлай.

**14.** **Дауамлы йыр.** Береһе туҡтай, икенсеһе дауам итә. Командалар ярышы.

**15.** **Дауамлы бейеү**. Командалар ярышы.

**16.** **Светофор.** Юл ҡағиҙәләрен өйрәнеү.

**17.** **Уҡ атыу.**

 **18.Теләктәр уйлап сығарыу**

Табынығыҙ йәмле булһын,

Ашығыҙ тәмле булһын!

Йөҙөгөҙгә нур бөркөлһөн,

Беләктәргә көс ҡунһын!

 Уянығыҙ, тороғоҙ,

 Йылмайығыҙ, көлөгөҙ!

 Иртән йылмайып уянһаң,
 Матур үтер көнөгөҙ.

Зарядкаға сығайыҡ,

Теҙеләйек, баҫайыҡ!

Киреләйек, һуҙылайыҡ,

Эйеләйек, бөгөләйек,

Һикерәйек, йүгерәйек,

Шулай йоҡо асайыҡ!

 Ашаттығыҙ, туйҙырҙығыҙ,

 Бигерәк тәмле ашығыҙ:

 Күңелегеҙ яҡты һеҙҙең,

 Нурлы һеҙҙең йөҙөгөҙ.

Рәхмәт һеҙгә, апайҙар!

Ҡулығыҙға бәрәкәт,

Йәнегеҙгә тыныслыҡ,

Һәр саҡ шулай һау-сәләмәт

Йәшәгеҙ һеҙ бик рәхәт!

 Ашағыҙ һеҙ тын ғына

 Күренһен тик ым ғына.

**ЮҒАЛҒАН МӘҠӘЛДӘР УЙЫНЫ**

*Яҙып эленгән мәҡәлдәр ике өлөшкә бүленеп, ике ҡағыҙ киҫәгенә яҙыла һәм балаларға таратыла. Мәҡәлдең беренсе өлөшө ҙур хәрефтән башлап яҙыла ла тыныш билдәһе беренсе өлөштә лә икенсе өлөштә лә ҡуйыла. Уйын барышында кемдәр тиҙерәк табыла – шул еңеүсе һанала. Табышҡандар теҙелешеп тора бара. Барыһы биш төркөм иҫәпләнә. Беренсе төркөмгә – биш мәрәй, икенсеһенә – дүрт, өсөнсөһөнә – өс, дүртенсеһенә – ике. Ҡатнашҡандары, әммә табыша алмағандарына – берәр мәрәй. Табышыу өсөн минутлап ваҡыт бүленә.*

*Мәҡәлдәр “табышып”, теҙелеп баҫҡандан һуң, мәҡәлде ҡысҡырып уҡый ҙар һәм аңлатма бирәләр. Аңлатма биреү мәрәй бүлгәндә, иҫәпкә алына.*

Ир-егеттең үлгәне – илен дошман алғаны.

Ошолай бүленә: беренсе өлөш **Ир егеттең үлгәне –**

 Икенсе өлөш: **- илен дошман алғаны.**

Һәр ырыу балаһының ятлап алыу һәм мәғәнәһен аңлау кимәленән сығып мәҡәлдәрҙе һайлап алырға.

Егет булһа, ебеп тормаҫ; ебеп торһа, егет булмаҫ.

Иптәшеңә ҡул һелтәмә, кәрәк булып бер көндө.

Айырылмаҫ дуҫыңа ҡайырылмаҫ һүҙ әйтмә.

Иптәшең менән һыйлаш, дуҫың менән серләш.

Туған – ҡәрҙәш, дуҫ – фекерҙәш.

Дуҫ дуҫ өсөн мал бирер, яу килгәндә йән бирер.

Дуҫ көлгәндә, һыналмай; бөлгәндә, һынала.

Ҡара төндә дуҫ булғанды ҡылыс та айыра алмаҫ. (Ҡара төн – иң ауыр ваҡытта)

Атайыңдың дошманы һиңә дуҫ булмаҫ.

Дуҫҡа баш булмайҙар, иш булалар.

Йөрәк боҙған – аш түгел, көнөң боҙған – дуҫ түгел.

Күңел берлеге булғанда, кейем төрлөлөгө һиҙелмәй.

Аҙ ҡайғыны аш баҫа, күп ҡайғыны дуҫ баҫа.

Дуҫлыҡ ашта беленмәй эштә беленә.

Матурҙар матур күренмәй, һөйгән матур күренә.

Кеше һине аңлаһын өсөн, үҙең кешене аңлап өйрән.

Атайыңдың ғына улы булма, халҡыңдың да улы бул.

Күҙе һуҡырҙан ҡурҡма, күңеле һуҡырҙан ҡурҡ.

Гөлөң сәскә атмаһа, ҡояшҡа үпкәләмә.

Яҡшы ғәҙәт әҙәм итер, яман ғәҙәт әрәм итер.

Яҡшы һүҙ – күңел күрке.

Осҡанда, ҡарлуғас уҙыр; һайрағанда, һандуғас уҙыр.

Башҡа бәлә – телдән.

Ауырыуға дауа бар, дәртһеҙгә дауа юҡ.

Билдәһеҙ эштә тәүәккәллек ҡотҡара.

Ир ғәйрәте тауҙы ҡом итә.

Булыр илдең балаһы бер-беренә “батыр” ти; бөлөр илдең балаһы бер-беренә “бахыр” ти.

Ике туған татыу булһа, юҡтан бар яһар; ике туған аҙар булһа, барҙан яҙҙырыр.

Атты сыбыртҡы менән ҡыумайҙар, һоло менән ҡыуалар.

Ил ағаһы булыр ирҙең изге кәңәш булыр юлдашы.

Һөйҙәргән дә тел, көйҙәргән дә тел.

Аш һалҡыны һыуытмаҫ, һүҙ һалҡыны һыуытыр.

Яҡшы әҙәм – илдең ырыҫы, яҡшы һүҙ – йәндең тынысы.

Тар табында сәй эскәнсе, киң табында һыу эс.

Ялҡауға эш өйрәтһәң, ул һиңә аҡыл өйрәтеп маташыр.

Эшләгәнең минең өсөн булһа, өйрәнгәнең үҙең өсөн.

Тура әйткән туғанына ла ярамаған.

Тел ҡылыс: тейешһеҙ урында – тый, тейешле урында – ҡый.

Үҙ илеңдә хужа булмаһаң, кеше илендә ҡол булырһың.

Дуҫы күпте яу алмай.

Исемең есемеңә тап килһен.

Кейем ең килбәтле булһа, үҙең һиммәтле булырһың.

Ҡурайсының тыны иркен, йыраусының күңеле бай.

Йәй сүпләп йыйһаң, ҡыш услап ашарһың.

Аҫыл егет үҙе үлһә лә даны ҡала тыуған илендә.

Алтындың – заты, яҡшының аты (исеме) юғалмаҫ.

Һыу ҡәҙере шишмә юғалғас беленә.

Бер ағас ҡырҡһаң, икене ултырт.

**“Алтын тирмә” уйыны өсөн һорауҙар**

Бер мөсәлдә нисә йыл?

Һанап сыҡ. Ун ике йыл. Сысҡан, һыйыр, юлбарыҫ,ҡуян, аждаһа, йылан, йылҡы, ҡуй, маймыл, тауыҡ, эт, сусҡа йылдары. 2015 йыл – ҡуй йылы. Ошонан сығып башҡаларын һанап сығарығыҙ. Йыл тәртибе тап ошолай килә.

Боронғоса ай исемдәре: март – буранай, апрель – алағарай, май – һабанай, июнь – һатай, июль - майяй, август – урағай, сентябрь – һарысай, октябрь – ҡарасай, ноябрь – ҡырпағай, декабрь – аҡъюлай, ғинуар – һыуығай, февраль – шаҡай.

Донъя кимәленә билдәле батырҙарыбыҙҙан кемдәрҙе беләһегеҙ?

Ниндәй башҡорт киноларын беләһең?

(“Тормош һабаҡтары” дәреслегенән ошондай һорауҙар алырға кәрәк)

***Һорауҙар:***

Башҡортса аҙна көндәре.

Дүшәмбе, Шишәмбе, Шаршамбы, Кесаҙна, Йома, Шәмбе, Йәкшәмбе.

Башҡорттарҙың милли аҙыҡтары.

Ҡымыҙ ниндәй һөттән яһала? (Ғәҙәттә ат һөтөнән тип яңлыш әйтәләр)

Халҡыбыҙҙың иң мәшһүр эпосы ниндәй?

Тағы ниндәй эпостар беләһең? (Аҡбуҙат. Ҡуңыр буға. Заятүләк менән Һыуһылыу. Ҡуҙыйкүрпәс менән Маянһылыу.)

Ниндәй шифалы үҫемлектәр беләһең? Айыу көпшәһе, аҡ әрем, андыҙ, артыш, арыш, ат ҡуҙғалағы, балтырған, башлы һуған, ер еләге, шалфый, мәтрүшкә әрем, эт муйылы, юл япрағы, ҡайын һәм башҡалар.

Иң күренекле ҡурайсылар? Бөтөн донъяға данлыҡлы ҡумыҙсыларыбыҙ.

Башҡорттар донъя кимәленә ниндәй сәнғәт өлгөһө менән билдәле?

Башҡорт бейеүе тыпырлағы ниндәй тауышҡа оҡшаған?

Шүлгән мәмерйәһе ҡайһы районда?